Արյան քաղցկեղի դեմ բուժվող 44-ամյա Զավեն Գրիգորյանը մեզ հետ զրույցում հաստատեց, որ դեղերի գրանցումը իրեն ու հարազատներին կազատի մի մեծ խնդրից: Առայժմ, անհրաժեշտ դեղորայքի մի մասը նրանք ձեռք են բերում արտերկրում ապրող բարեկամների միջոցով կամ էլ՝ իրենց ծառայություններն առաջարկող մարդկանց: «Նման դեպքերում հայտնվում են մարդիկ, ասում են՝ կարող ենք բերել, ախպեր ջան, ուզո՞ւմ ես»,- պատմեց Զավեն Գրիգորյանը: Նա նկատեց, որ քաղցկեղի պատճառով բուժհաստատություններ դիմած մարդկանցից շատերը, որոնք նաեւ հեռավոր շրջաններից են, երբ տեղեկանում են, որ չգրանցված դեղերը պետք է իրենք ձեռք բերեն, հայտնվում են անելանելի դրության մեջ: «Մարդիկ կան, որոնք կիսագրագետ են, օտար լեզվի չեն տիրապետում, տեխնիկական միջոցներից օգտվել չգիտեն: Իմ բախտը բերել է՝ կինս անգլերեն գիտի»,- փաստեց մեր զրուցակիցը: